Kamenický, Ladislav, minister financií SR (2024-02-13):
Ďakujem pekne. Prihlasujem sa v rámci rozpravy, chcel som trošku urýchliť tie debaty, nemám s tým absolútne žiadny problém a debatovať treba, ak to teda je efektívne, ak to nie je o tom, že len sa naťahuje čas. Najskôr zareagujem na to, čo ste povedali, pán Viskupič, o samozdanení. Musím povedať, že je to, je to vec, ktorá sa odkladala dlho, dlho, lebo je naviazaná aj na nejaké technické prípravy. Samozrejme, my ešte riešime, že či to stihneme od 1. 1. 2025, alebo od neskoršieho dátumu. Ale padlo rozhodnutie, a poviem otvorene, nie je to jednoduché rozhodnutie, lebo ovplyvňuje, vy ako ekonóm viete, ovplyvňuje to cash flow štátu a v podstate štát, keď predtým vybral všetky tie dépeháčky dopredu, tak dnes v podstate ju zoberie až neskôr. Ale vychádzame v ústrety podnikateľom, hlavne tým veľkým, ktorí sú osvedčení, nikdy nemali daňové nejaké nedoplatky, proste funguje ten systém a máme dôveru v tieto subjekty, že to samozdanenie tam prebehne jednoducho. Je to úplne nová vec, ktorou, o ktorej sa dlho, dlho hovorilo, a pristupujeme k tomu a ja to beriem ako, myslím, veľmi pozitívny krok vo vzťahu k podnikateľom, to je prvá vec. Druhá vec, samozrejme, prenášame tie, je tu nejaká nová úprava, ktorá hovorí o tom, že keď nejaký malý podnik do 100-tisíc eur v rámci Európskej únie, tak vie si, sa oslobodiť od DPH, čo doteraz nebolo. Hneď od prvého eura boli povinní títo ľudia tú dépeháčku odvádzať a tiež to považujem za veľmi ústretový krok, takže to, čo sa tu toľko narozprávalo o tom, že jak my škodíme a neviem, čo tu robíme... Musím povedať jednu vec, to, či a ako zvýšime úroveň DPH, závisí, teda myslím na povinnosť platiteľa DPH, závisí aj od stavu verejných financií, pán Viskupič, pán Pročko. A vy to veľmi dobre viete. Každé navýšenie v podstate znamená nejaké peniaze, ktoré idú preč zo štátneho rozpočtu, ale za mňa môžem povedať a chcem povedať, že to sú debaty aj s pánom predsedom SNS napríklad Andrejom Dankom, my sme naklonení k tomu, aby sme zvýšili túto hranicu, ale všetko, samozrejme, každé takéto navýšenie znamená únik peňazí zo štátneho rozpočtu. Čiže ja si najskôr musím nechať prerátať, aké navýšenie koľko by znamenalo peňazí, a podľa toho potom by som možno zareagoval v druhom, teda buď teda na výbore, alebo nejak v druhom čítaní. Čiže ja nevylučujem takúto vec, ale berte jednu vec a tu môže vykrikovať pán Pročko, koľko chce, OĽANO je to, ktoré spôsobilo stav verejných financií, v ktorých sa nachádzame. A ja by som rád zvýšil túto úroveň možno aj na tých maximálnych, o ktorých hovoríte, 85-tisíc eur, ale to stojí tento štát peniaze. Dépeháčka je najväčší zdroj príjmov štátu, to je proste fakt. Ale keď sa chceme pozrieť teda na úrovne DPH v okolitých krajinách, tak vám chcem povedať, áno, je pravdou, že Česko dostalo výnimku udelenú Radou Európy v roku ´23 na úroveň 78 800 eur cirka, ale máme tu krajiny ako Maďarsko, hej, už povinnosť platiť DPH je od 32 384 euro, Rakúsko od 35-tisíc, čo je oveľa menej ako na Slovensku, Poľsko 45 905, Španielsko nula, Dánsko 6 700 euro, Švédsko 8-tisíc euro, Belgicko 25-tisíc euro. To sú všetko vyspelé európske krajiny, hádajte, prečo sú tie úrovne povinnosti platiteľov DPH tak nízke? No lebo je to veľký zdroj financií štátu. Takže ja som tu dnes predložil zákon, ktorý si myslím, že vo veľkej miere pomáha podnikateľom, a som ďalej ochotný sa o tom baviť. Ale musíme sa pozrieť na stav verejných financií a čo verejné financie znesú a neznesú. Čiže ja som dal nejaký príkaz, aby sa prerátali niektoré veci. Ja ďakujem za debatu aj s pánom predsedom SNS Andrejom Dankom a budeme proste riešiť, riešiť túto problematiku do druhého a tretieho čítania. Nečakajte však zázraky. Ja poviem otvorene, chceme vyjsť v ústrety, ale nevieme robiť nejaké zásadné, zásadné skokové navyšovania. Čo je pozitívne v tomto zákone, tým by som ukončil svoje vystúpenie, od 1. januára bude sa už počítať ten obrat, čo je podľa mňa pozitívne, lebo mnohí tí platitelia DPH dnes si museli vždycky robiť, každý mesiac prerátavať spätne 12 mesiacov, aby zistili, či neprekročili ten daný stav. Teraz to budú mať o to jednoduchšie, lebo viem, že ten problém medzi podnikateľmi bol. Takže aj v tomto sa snažíme nejak vyjsť v ústrety podnikateľom. Ďakujem pekne.